Semiootiline hüpe elektromagnetjõu baasile märgib ühtlasi olendi sise- ja välisilma selgemat eritlemist. (1) Ühest küljest on tuuma "siseilm", kus on Pauli välistusprintiibi alusel lahushoitud prootonid ja neutronid oma erinevatel trajektooridel ja "koortel"; seda hoiab koos  tuumajõud, mis mõjub võrdselt nii prootonite kui ka neutronite vahel (kusjuures neutronid on tuuma sidususe sihis mõnevõrra tähtsamad, kuivõrd prootonite elektrilaeng tõukab prootoneid üksteisest eemale ehk töötab sidususele mingil määral vastu). (2) Teisest küljest aga on tuuma "välisilm", mis saab korraldatud elektrilaengu ning elektromagnetjõudu vahendavate virtuaalsete footonite põhjal. Tuuma välispoliitikas mängivad niisiis rolli ainult prootonid, samas kui neutronid on pelgalt tuuma "siseasi" (me  räägime praegu ühe tuuma toimimisest, mitte tema kvalitatiivsest muutumisest teiseks tuumaks).